Achanikae kwenye mpini hafi njaa

ACHANIKAE KWENYE MPINI HAFI NJAA. 

Wahenga na wahenguzi hawakuturamba visogo waliponena achanikae kwenye mpini hafi njaa. Walikuwa na maana ya kuwa mtu anayefanya bidii hufaulu maishani. 

Nilishi katika kitongoji cha Shokoa na katika familia iliyovamiwa na kuzingirwa na umaskini. Wazazi wangu waliokuwa wamechoka na maisha walikuwa hawana bee wala tee. Walijikaza kisabuni ili kuikimu familia lakini wapi, mambo yalikuwa magumu kama kupanda ukuta mrefu kwa uzi mwembamba. 
Maisha yalizidi kuwa magumu, nilimeza mate machungu kila kuchao huku nikiyavumilia masaibu niliyoyapitia. Baba yangu ambaye alikuwa ni tegemeo letu alizidi kuzorota kiafya akakonda na kukondeana na kubaki gofu la mtu. 

Baadaye aliaga dunia na kutuacha hoi. Jambo hilo lilikuwa mwiba katika makanyagio yetu. Tulibubujikwa na macho za njia nne nne, ama kweli wahenga na wahenguzi hawakutupiga chenga waliposema kuwa mti mkuu ukigwa, wananyuni huyumba yumba. 

Ilikuwa ni azma ya mama yangu kunipeleka shuleni ili nisome na nibadilishe maisha yetu. Tatizo lilikuwa ni kulipa karo, jambo ambalo lilimkeketa mama maini. Alifanya vibarua vidogo vidogo bukrata ya ashiya ili kuhakikisha ninaenda shuleni. Lakini baada ya mama yangu kutia bidii za mchwa ajengaye kichuguu kwa mate alitokea msamaria mwema aliyeamua kunisomesha. Moyoni mwangu, nilibubujikwa na furaha mithili ya tasa aliyejifungua pacha. 

Shuleni, nilitia bidii masomoni ili kuyabadilisha maisha yangu. Niliamka kila asubuhi na mapema kabla ya mafungulia ngombe ili niende shuleni. Nilijibwagia staftahi yangu ambayo kwa kawaida ilikuwa ni chai ya mkandaa na kiporo. Miguuni nilihinikiza funza sufufu kwa sababu ya kibanda chetu kilichojengwa kwa matope na sakafuni kulijaa vumbi tele.  

Wenzangu walinitenga kama maji na mafuta kwa kuwa nilinuka fe! Kama donda ndugu. La ibra ni kuwa, nilikuwa wembe masomoni na nikapendwa sana na walimu wangu kila mara nilipofaulu mtihani, nilipewa mkono wa tahania na Chelako. Mama yangu alipogundua kuwa nilikuwa gwiji katika sekta ya elimu, alikuwa na bashasha mpwito mpwito kama chura aliyeona mvua ya masika baada ya majira ya ukame mrefu. 

Nilizidi kutia bidii za mchwa masomoni ili niweze kufagilia ukata tulio nao. Kila nilipokuwa shuleni, mawazo mzomzo yalitatana na kusokotana akilini mwangu. Mawazo juu ya maisha yangu ya mustakabali yalifanya kichwa changu kuwa kizito kama nanga. Ila sikukata tamaa, nilizidi kujipa shime katika kila jambo nililolifanya. 


Baada ya hayo yote niliyopitia, nilifaulu katika mtihani wa msingi na hata wa shule ya upili. Niliitwa katika chuo kikuu cha Chuka, sikuyaamini macho yangu kwa kuwa nilijiona mnyonge. Tabasamu zilichanuka midomoni mwangu falau ya waridi katika unyevu saa ya asubuhi. Waama, wahenga na wahenguzi hawakwenda shambiro ya soksi ya kiwete waliposoma kuwa baada ya dhiki, huja faraja. 

Nilienda katika chuo kikuu cha Chuka ambapo nilisomea udaktari. Nilipokuwa chuoni, nilijikaza kisabuni ili niyamalize masomo yangu na nimsaidie mama yangu aliyenisaidia katika kila jambo. Hatimaye azma yangu ilitimilika. Nilifaulu kupata kazi ya udaktari na nikafahamu fika kuwa nia ni nguzo muhimu katika maisha ya mja, humkokota mtu kumfikisha kusikotarajika katu. 

Kwa hakika, subira ya mama yangu ilikuwa imevuta heri baada ya kungojea kwa udi na ambari. Nilimjengea nyumba ya kifahari. Mama yangu aliishi maisha ya kifahari, mfalme kando. Alibakia kuwa mkwasi katika kitongoji cha shokoa. Ama kweli, achanikae kwenye mpini hafi njaa.